
Klagenemnda for godkjenning av utenlandsk utdanning og yrkesgodkjennings avgjørelse av 26. juni 2026 
	
	

	Sak:
	2026/0604

	Klager: 
	A

	Saken gjelder:
	Klage over vedtak om generell godkjenning av utenlandsk høyere utdanning 

	
Saken gjelder klage over vedtak fattet av Direktoratet for høyere utdanning og kompetanse (HK-dir) den 15. oktober 2025. I vedtaket innvilget HK-dir klagers søknad om generell godkjenning av utenlandsk høyere utdanning etter universitets- og høyskoleloven § 9-7 og forskrift om godkjenning av utenlandsk høyere utdanning § 2-2 andre ledd. HK-dir vurderte at den egyptiske kvalifikasjonen «Bachelor of Pharmaceutical Sciences» kunne godkjennes som en norsk bachelorgrad og ett års høyere utdanning på bachelorgradsnivå. Klager ba om at også praksisperioden han gjennomførte under studiet ble godkjent, og at vedtaket ble oppdatert tilsvarende. Klagenemnda for godkjenning av utenlandsk utdanning og yrkesgodkjenning tok ikke klagen til følge og opprettholdt HK-dirs vedtak.


	Klagenemndas medlemmer: 
	Henrik W. Bärnholdt, Kristin Seehusen, Miriam Thea Josefin Svenaeus Bakken Wallenborg, Øistein Frank Sundli og Taija-Riitta Blencke.



Sakens bakgrunn
A (heretter klager) søkte 24. april 2025 Direktoratet for høyere utdanning og kompetanse (heretter HK-dir) om generell godkjenning av utenlandsk høyere utdanning. 
Av søknaden fremgikk det at klager søkte om godkjenning av kvalifikasjonen «Bachelor of Pharmaceutical Sciences» som han fikk utstedt i Egypt i 2012. Det fremgikk videre av søknaden at utdanningen var gjennomført i perioden 2007-2012 og at klager fullførte en hel grad med normert studietid på fem år fulltid. Vedlagt søknaden var blant annet diplom/vitnemål som bekreftet godkjent «degree of Bachelor of Pharmaceutical Sciences». Vedlagt søknaden var også bekreftelse fra Helsedirektoratet på innvilget autorisasjon som Reseptarfarmasøyt fra 2023. Klager ba om å få godkjent utdannelsen som fireårig høyere utdanning i Norge (240 studiepoeng).
HK-dir fattet 15. oktober 2025 vedtak om å godkjenne den omsøkte kvalifikasjonen som likestilt med en norsk bachelorgrad (tre år) og i tillegg ett års høyere utdanning på bachelorgradsnivå. Selv om klagers utdanning hadde en normert studietid på fem år fulltid, vurderte HK-dir at det første studieåret av en høyere utdanning fra Egypt ikke kan godkjennes som høyere utdanning i Norge. 
Klager påklaget vedtaket 23. oktober 2025. Klager ba om at HK-dir foretok en ny vurdering av utdanningen, med hensyn til praksisdelen av utdannelsen. Klager ønsket at praksisperioden han fullførte under utdanningen ble vurdert som «godkjent praksis» i tråd med norsk farmasiutdanning, og at vedtaket ble oppdatert tilsvarende. 
HK-dir vurderte klagen, men konkluderte med at den ikke ga grunnlag for å endre eller oppheve vedtaket, jf. lov 10. februar 1967 om behandlingsmåten i forvaltningssaker (forvaltningsloven) § 33. Klagen og sakens dokumenter ble dermed den 10. mars 2026 oversendt Klagenemnda for godkjenning av utenlandsk utdanning og yrkesgodkjenning sammen med HK-dirs innstilling i klagesaken. 
Klager har i brev datert 11. mars 2026 fått informasjon om saksgangen for klagenemnda og frist til å inngi kommentarer til HK-dirs innstilling i saken, eller komme med andre merknader i saken. Klager sendte inn merknader 11. og 12. mars 2026.  
Klagers merknader ble oversendt HK-dir, som fikk anledning til å inngi avsluttende kommentarer i saken. HK-dir sendte 20. mars 2026 inn kommentarer i saken, og bekreftet 23. mars 2026 at de ikke hadde ytterligere kommentarer. 
HK-dirs kommentarer ble oversendt til klager, som fikk anledning til å inngi avsluttende merknader i saken innen 13. april 2026. Klager sendte ikke inn ytterligere merknader i saken. 
Klagenemnda for godkjenning av utenlandsk utdanning og yrkesgodkjenning behandlet saken i nemndsmøte 26. juni 2026. 
HK-dirs begrunnelse for vedtaket i hovedtrekk
HK-dirs vurderinger i saken kan i det vesentlige oppsummeres slik: 
HK-dir har fremholdt at en femårig bachelorgrad fra Egypt har et godkjennbart omfang på fire år, siden det første studieåret av en høyere utdanning fra Egypt inngår i opptakskravet for høyere utdanning i Norge, jf. GSU-listen. Klagers femårige «Bachelor of Pharmaceutical Sciences» fra Egypt har dermed et godkjennbart omfang på fire år. 
Til klagers påstand om særskilt godkjenning av fullført praksisperiode, viser HK-dir til at deres mandat ikke er å vurdere innholdet i en utenlandsk utdanning. HK-dir vurderer omfang og nivå av den omsøkte høyere utdanningen, slik som er blitt gjort i denne saken. Det fremgår tydelig at klagers praksisperiode er et krav for å oppnå graden og inngår som en integrert del av studieprogrammet. Klager har dermed fått full godkjenning av utdanningen sin i vedtaket som HK-dir fattet. 
HK-dir bemerker avslutningsvis at deres mandat er å gi generell godkjenning av utenlandsk høyere utdanning. Klagers arbeidserfaring er derfor ikke relevant for saken. Når det gjelder gjennomførte kurs i Norge, bemerker HK-dir at kurs som er tatt i Norge allerede er godkjent i Norge.  
Klagers argumentasjon i hovedtrekk 
Klagers argumentasjon kan i det vesentlige oppsummeres slik: 
Klager har bedt om at praksisperioden han fullførte under utdanningen blir vurdert som «godkjent praksis» i tråd med norsk farmasiutdanning, og at vedtaket oppdateres tilsvarende.
[bookmark: _Hlk218767662]Klager har vist til at den obligatoriske praksisperioden ved lærestedet er en integrert del av bachelorgraden i farmasi, og som gjennomføres med faglig veiledning.  Klager har også vist til at han har fått autorisasjon som reseptfarmasøyt i Norge fra Helsedirektoratet, og at han arbeider som farmasøyt i Norge. Klager har i tillegg gjennomført flere faglige kurs, og har dokumenterte norskkunnskaper på vg3-nivå og engelskkunnskaper gjennom IELTS. 
Klagenemndas vurdering
Saken gjelder klage 23. oktober 2025 over HK-dirs vedtak av 15. oktober 2025. Klagen er fremsatt rettidig, jf. forvaltningsloven § 29 første ledd. 
Av forskrift 2. juli 2025 nr. 1462 om enkelte klagenemnder på Kunnskapsdepartementets område (heretter forskriften) § 6 følger det at klagenemnda «skal behandle klager over enkeltvedtak […] om generell godkjenning av utenlandsk høyere utdanning etter universitets- og høyskoleloven §§ 9-7 og 9-8». Klagenemnda har i utgangspunktet kompetanse til å «prøve alle sider av saken», jf. forvaltningsloven § 34 andre ledd første punktum. Dette omfatter både HK-dirs faktiske og rettslige vurderinger, herunder bevisbedømmelsen og skjønnsutøvelsen. Selv om klagenemnda har full kompetanse til å prøve alle sider av saken, vil det likevel ikke innebære en plikt, jf. Innst.O nr. 4 (1994-1995) s. 9.
Klagenemnda vil foreta en selvstendig vurdering av saken, både av det faktiske grunnlaget og den rettslige vurderingen som HK-dir har lagt til grunn for vedtaket, jf. forvaltningsloven § 34 andre ledd.
Det rettslige grunnlaget for generell godkjenning av utenlandsk høyere utdanning er lov 8. mars 2024 nr. 9 om universiteter og høyskoler (heretter universitets- og høyskoleloven) § 9-7. Bestemmelsen lyder: 
«Departementet kan gi generell godkjenning av utenlandsk høyere utdanning etter søknad fra enkeltpersoner dersom utdanningen i nivå og omfang er likestilt med akkreditert norsk høyere utdanning, jf. §§ 3-2, 3-7 og 3-8.

Vedtak om generell godkjenning av utenlandsk høyere utdanning skal være i samsvar med Lisboakonvensjonen og UNESCOs globale konvensjon. 

Vedtak om generell godkjenning av utenlandsk høyere utdanning kan bare påklages av søkeren.» 
Det følger av bestemmelsen at departementet har kompetanse til å gi generell godkjenning av utenlandsk høyere utdanning på nærmere angitte vilkår. Departementet har imidlertid delegert det operative ansvaret for godkjenningsordningen for høyere utdanning til HK-dir, jf. forskrift 21. mai 2024 nr. 789 om generell godkjenning av utenlandsk høyere utdanning (heretter GG-forskriften) § 2-1. Derfor er det HK-dir som behandler søknader om godkjenning av utenlandsk høyere utdanning. 
Etter bestemmelsens første ledd oppstilles det som vilkår for godkjenning at den omsøkte utdanningen må være likestilt i «nivå og omfang» med en akkreditert norsk høyere utdanning. I lovforarbeidene er det også forutsatt at generell godkjenning etter bestemmelsen også innebærer en bekreftelse av utdanningens ekthet (verifisering), jf. Prop. 126 L (2022-2023) på side 330.  
Det er også gitt nærmere regler for godkjenning av utenlandsk høyere utdanning i GG-forskriften, i tråd med universitets- og høyskoleloven § 9-10.
I foreliggende sak er ikke den omsøkte utdanningens ekthet omstridt. At deler av den utenlandske utdanningen er på bachelorgradsnivå i Norge, er heller ikke omstridt. HK-dir har konkludert med at klagers utdanning oppfyller vilkårene for godkjenning som likestilt med en norsk bachelorgrad og i tillegg ett års høyere utdanning. Det fremgår imidlertid av klagen at klager også ønsker en godkjenning av praksisperioden fra utdanningen som likestilt med tilsvarende praksis i norsk farmasiutdanning. Klagenemnda legger til grunn at klager ønsker en særskilt godkjenning av praksisperioden som norsk høyere utdanning. 
I tråd med klagen vil klagenemnda ta stilling til om klagers praksisperiode kan godkjennes som likestilt med norsk høyere utdanning. 
Som nevnt i premiss 22 oppstiller universitets- og høyskoleloven § 9-7 kun krav for godkjenning at den utenlandske utdanningen i «nivå» og «omfang» må være likestilt med en akkreditert norsk høyere utdanning. HK-dirs vurdering av søknaden er dermed begrenset til en prøving av om utdanningens nivå og omfang kan likestilles med akkreditert norsk høyere utdanning. HK-dir skal ikke foreta en vurdering av det faglige innholdet i den omsøkte kvalifikasjonen. Dette er også forutsatt i forarbeidene, hvor det fremgår at «[v]edtak om generell godkjenning bygger på en systembasert vurdering av den utenlandske høyere utdanningen» og at utgangspunktet for vurderingen er «kunnskap om utdanningssystemet i det aktuelle landet sammenlignet med det norske systemet for høyere utdanning (nivå og omfang av de ulike gradene)», jf. Prop. 126 L (2022-2023) side 330. Denne samme forståelsen fremgår også av GG-forskriften § 2-2 fjerde ledd som forutsetter at vedtak om generell godkjenning innebærer en «generell uttelling i studiepoeng». 
Videre fremgår det klart av klagers opplysninger i saken at den gjennomførte praksisperiode var en integrert del av klagers utdanning, som klager allerede har fått godkjent av HK-dir i vedtaket av 15. oktober 2025.  En særskilt godkjenning av klagers praksisperiode ville derfor medført at klager fikk dobbel godkjenning av denne delen av utdanningen. 
På denne bakgrunn er det klagenemndas vurdering at klager ikke kan få en særskilt godkjenning av praksisperioden han gjennomførte som en del av utdanningen, som tilsvarende norsk høyere utdanning.  
Klagenemnda påpeker at det er «utenlandsk høyere utdanning» som kan gis generell godkjenning etter universitets- og høyskolen § 9-7 første ledd.  Det betyr at eventuelle kurs eller arbeidserfaring som søkeren har oppnådd etter fullført utdanning, ikke kan godkjennes eller vektlegges i vurderingen. 
Avslutningsvis har klagenemnda vurdert at HK-dirs vedtak om godkjenning av klagers utdanning som likestilt med en norsk bachelorgrad og ett års høyere utdanning på bachelorgradsnivå, er i samsvar med gjeldende regelverk. Klagenemnda har i tidligere sak 2026/0477 foretatt en nærmere utredning av regelverket, som viser at vilkåret om «nivå» etter universitets- og høyskoleloven § 9-7 første ledd er bundet av GSU-listens krav til generell studiekompetanse for personer med utenlandsk utdanning. 
GSU-listens krav til generell studiekompetanse for personer med utdanning fra Egypt er «Thanaweya A'ama (General Secondary School Certificate) + 1 års universitetsutdanning». Klagenemnda er dermed enig med HK-dir i at det første året av klagers høyere utdanning fra Egypt ikke kan godkjennes som høyere utdanning i Norge.
Det kreves videre at vedtak om generell godkjenning av utenlandsk høyere utdanning «skal» være i samsvar med konvensjon 11. april 1997 nr. 165 om godkjenning av kvalifikasjoner innen høyere utdanning i Europaregionen (heretter Lisboakonvensjonen) og global konvensjon 5. mars 2023 nr. 29 om godkjenning av kvalifikasjoner vedrørende høyere utdanning (heretter UNESCOS globale konvensjon/ globalkonvensjonen), jf. universitets- og høyskoleloven § 9-7 andre ledd. Det følger av begge konvensjonene at reglene om anerkjennelse av likeverdige utdanning gjelder overfor andre konvensjonsparter, jf. Lisboakonvensjonen artikkel V.1 og VI.1 og globalkonvensjonen artikkel V. Egypt har ikke sluttet seg til konvensjonene, og vil derfor ikke være ansett som en konvensjonspart. Klagenemnda viser derfor til at konvensjonenes regler ikke kommer til anvendelse i denne saken. 
Vedtak 
Klagenemnda for godkjenning av utenlandsk utdanning og yrkesgodkjenning fatter etter dette følgende vedtak:
Klagen tas ikke til følge. HK-dirs vedtak av 15. oktober 2025 opprettholdes. 

Vedtaket er endelig og kan ikke påklages, jf. forvaltningsloven § 28 tredje ledd.
Vedtaket er enstemmig. 

26. juni 2026

